“หุ้นเอเชีย” เปิดลบตามดาวโจนส์ วิตกตัวเลข “จ้างงานนอกภาคเกษตร” สหรัฐ
“ตลาดหุ้นเอเชีย” เปิดลบตามดาวโจนส์ ขณะที่นักลงทุนรอลุ้นตัวเลขการจ้างงานนอกภาคเกษตรเดือน ก.พ. ของสหรัฐอย่างใกล้ชิด เป็นหนึ่งปัจจัยกำหนดทิศทางปรับขึ้นอัตราดอกเบี้ยของเฟด
“ตลาดหุ้นเอเชีย” เปิดลบตามดาวโจนส์ ขณะที่นักลงทุนรอลุ้นตัวเลขการจ้างงานนอกภาคเกษตรเดือน ก.พ. ของสหรัฐอย่างใกล้ชิด เป็นหนึ่งปัจจัยกำหนดทิศทางปรับขึ้นอัตราดอกเบี้ยของเฟด
10 มี.ค. 2566

ผู้สื่อข่าวรายงานว่า ตลาดหุ้นเอเชียเปิดลบในวันนี้ โดยเคลื่อนไหวตามหุ้นดาวโจนส์ที่ปรับตัวลดลงในวันพฤหัสบดี (9 มี.ค.66) ขณะที่นักลงทุนรอลุ้นตัวเลขการจ้างงานนอกภาคเกษตรเดือนก.พ.ของสหรัฐอย่างใกล้ชิด เนื่องจากเป็นหนึ่งในปัจจัยที่จะกำหนดทิศทางการปรับขึ้นอัตราดอกเบี้ยในอนาคตของธนาคารกลางสหรัฐ (เฟด)
ทั้งนี้ ดัชนีนิกเกอิเปิดตลาดที่ระดับ 28,385.29 จุด ลดลง 237.86 จุด หรือ -0.83%, ดัชนีฮั่งเส็งเปิดภาคเช้าที่ระดับ  19,580.78 จุด ร่วงลง 344.96 จุด หรือ -1.35% และดัชนีเซี่ยงไฮ้คอมโพสิตเปิดภาคเช้าที่ระดับ 3,255.51 จุด ลดลง 20.58 จุด หรือ -0.63%
ด้านสำนักข่าวเกียวโดรายงานว่า รัฐสภาญี่ปุ่นได้อนุมัติให้ นายคาซุโอะ อุเอดะ ดำรงตำแหน่งผู้ว่าการธนาคารกลางญี่ปุ่น (BOJ) คนต่อไปตามความคาดหมาย ขณะที่ นายฮารุฮิโก คุโรดะ ผู้ว่าการ BOJ คนปัจจุบันนั่งเป็นประธานการประชุมนโยบายการเงินครั้งสุดท้ายในวันนี้ ก่อนพ้นวาระในวันที่ 8 เม.ย.66
โดยนักวิเคราะห์ในผลสำรวจที่จัดทำโดยสำนักข่าวรอยเตอร์คาดการณ์ว่า BOJ จะไม่เปลี่ยนแปลงนโยบายการเงิน พร้อมตรึงอัตราดอกเบี้ยเอาไว้ที่ -0.1% ดังเดิม
สำหรับหุ้นสหรัฐปรับตัวลดลงในวันพฤหัสบดีที่ผ่านมา โดยดัชนี S&amp;P500 ปิดลบ 1.8% ส่วนดัชนีเฉลี่ยอุตสาหกรรมดาวโจนส์ร่วงลงกว่า 500 จุด ขณะที่นักลงทุนมองว่าการเปิดเผยตัวเลขการจ้างงานนอกภาคเกษตรที่สำคัญของสหรัฐในวันนี้ตามเวลาท้องถิ่น จะเป็นตัวกำหนดทิศทางดอกเบี้ยสหรัฐ